b'\n_START_ARTICLE_\nJurgis Stabinis\n_START_PARAGRAPH_\nJurgis Stabinis (1907 m. baland\xc5\xbeio 14 d. \xe2\x80\x93 1959 m. gegu\xc5\xbe\xc4\x97s 31 d.) \xe2\x80\x93 Lietuvos geografas, pedagogas. Buriavimo ir kt. vandens sporto propaguotojas, lietuvi\xc5\xa1kos stenografijos pradininkas.\n_START_SECTION_\nBiografija\n_START_PARAGRAPH_\nIlgus metus gyveno Latvijoje, aktyvus Lietuvi\xc5\xb3 bendruomen\xc4\x97s narys. 1933\xe2\x80\x931935 m. kartu su Stasiu Burlevi\xc4\x8diumi redagavo Rygos laikra\xc5\xa1t\xc4\xaf \xe2\x80\x9eLietuvis\xe2\x80\x9c. Pasirinko geografo keli\xc4\x85, Antrojo pasaulinio karo metais lietuvi\xc5\xa1kai i\xc5\xa1leido Suomijos \xc5\xbeem\xc4\x97lap\xc4\xaf.  _NEWLINE_Nuo 1944 m. rudens Vilniaus Pedagoginiame institute skait\xc4\x97 Bendrosios fizin\xc4\x97s geografijos ir D\xc4\x97stymo metodikos kursus. 1945\xe2\x80\x931952 m. buvo skiriamas Geografijos katedros ved\xc4\x97ju, kartu buvo ir Geografijos fakulteto dekanu (1946\xe2\x80\x931952 m.). Paruo\xc5\xa1\xc4\x97 geografijos vadov\xc4\x97l\xc4\xaf mokiniams, j\xc4\xaf, jau po autoriaus mirties suredagav\xc4\x99s ir papild\xc4\x99s, i\xc5\xa1leido Antanas Ivanauskas. \xc5\xa0is vadov\xc4\x97lis ilg\xc4\x85 laik\xc4\x85 buvo vertintas kaip pavyzdinis, i\xc5\xa1\xc4\x97jo keli jo leidimai. 1946 m. \xc4\xafsidarbino ir Vilniaus universitete, d\xc4\x97st\xc4\x97 latvi\xc5\xb3 kalb\xc4\x85 bei mok\xc4\x97 vert\xc4\x97javimo meno. _NEWLINE_Nuo 1946 m. Institute vadovavo stenografijos kursams, \xc5\xa1ia ra\xc5\xa1tvedyboje pritaikoma disciplina susidom\xc4\x97jo dar gyvendamas Rygoje (1929 m. kartu su stenografu Teodoru Ruoze latvi\xc5\xa1k\xc4\x85 Janio Ruoz\xc4\x97s sukurt\xc4\x85 sistem\xc4\x85 pritaik\xc4\x97 lietuvi\xc5\xb3 kalbai). Nuo 1955 m. stenografijos kurs\xc4\x85 skait\xc4\x97 ir b\xc5\xabsimiems \xc5\xbeurnalistams Vilniaus universitete.     _NEWLINE_\xc5\xbdinomas buriuotojas ir jachtos kapitonas, buriavimo sporto auk\xc5\xa1\xc4\x8diausios kategorijos teis\xc4\x97jas. Para\xc5\xa1\xc4\x97 buriavimo vadov\xc4\x97l\xc4\xaf, paruo\xc5\xa1\xc4\x97 \xc5\xa1ios sporto \xc5\xa1akos teis\xc4\x97javimo metodik\xc4\x85. Vienas pirm\xc5\xb3j\xc5\xb3 Vilniaus jachtklubo nari\xc5\xb3._NEWLINE_M\xc4\x97go gro\xc5\xbein\xc4\x99 literat\xc5\xabr\xc4\x85. I\xc5\xa1 rus\xc5\xb3 kalbos i\xc5\xa1vert\xc4\x97 I.Jefremovo fantastin\xc4\xaf k\xc5\xabrin\xc4\xaf  \xe2\x80\x9e\xc5\xbdvaig\xc5\xbed\xc5\xbei\xc5\xb3 laivai\xe2\x80\x9c ir i\xc5\xa1 latvi\xc5\xb3 \xe2\x80\x93 G. Cyrulio, A. Imermanio roman\xc4\x85  \xe2\x80\x9eButas be numerio\xe2\x80\x9c.\n_START_SECTION_\nAtminimo \xc4\xafam\xc5\xbeinimas\n_START_PARAGRAPH_\nNuo 1963 m. Vilniaus vandenyse rengiama Buriavimo regata J. Stabinio taurei laim\xc4\x97ti.'